D. Jarjabek, poslanec: (2007-09-13):
Veď predsa ministerstvo kultúry, keď sa raz vyjadrí k danej problematike, ministerstvo kultúry, keď bude mať na sebe ten pocit zodpovednosti, že bude musieť, chce sa k tejto problematike nejakým spôsobom vyjadriť, no bude musieť alebo pomôcť, alebo súhlasiť. To predsa ako nejde o to, aby nejaký úradník, ako to tu bolo dosť tak škaredo prezentované, len rozhodol na základe svojho vlastného subjektívneho názoru. Veď to berieme ako podanie pomocnej ruky zo strany ministerstva kultúry regiónom. Veď predsa ten cieľ by mal byť spoločný aj pre ministerstvo kultúry, aj pre regióny. Preto nerozumiem tomuto spochybňovaniu. Iste, je tu vstup, ako ste teda povedali správne, do istých právomocí. No ale prečo nie, keď to má priniesť dobrý výsledok? Možno aj finančný v konečnom dôsledku. Prečo by sme sa tomu mali brániť? Prečo tu hovoríme všeobecne o nejakej centralizácii? Prečo? Tu ide o pridanie si zodpovednosti ministerstvu kultúry. Takže v tomto naozaj si trošku nerozumieme a obávam sa, že si ani rozumieť nebudeme. Ja beriem veľmi vážne všetky tie záležitosti, o ktorých hovorila pani poslankyňa Biró, a naozaj, ak sú isté veci nejasné, my sa skutočne nebránime, nikto z nás troch, ktorí sme predložili návrh tejto novely, nikto z nás troch sa nebráni tomu, aby sme v druhom čítaní prijali spresňujúcejšie znenie. Spresňujúcejšiu verziu, ktorá by viacej dokumentovala to, čo chceme všetci traja touto novelou povedať. Ja som presvedčený, že ako to chceme všetci, veľmi jednoducho sa hovorí o tom, že kultúra je podfinancovaná, kultúra potrebuje, radi by sme pre kultúru, ale veď to je tá praktická ukážka toho, ako by sme to mohli spraviť, aby sme tomu jednoducho pomohli, hej? A tu nikto nemá na mysli žiadne invektívy smerom ku komunálnym poslancom alebo už vôbec tu nikto nehovorí o nejakej nedôvere. Naozaj tu ide len a len o pomoc v tejto chvíli ministerstva kultúry. No a už vôbec nechápem, prečo niekto do tohto vkladá nejaké politikum. Pani poslankyňa Biró hovorila o obmedzení občianskych práv. Ste hovorili o obmedzení občianskych práv. No ale ja sa pýtam na druhej strane, nie sú moje práva ako občana obmedzené v rámci kultúrneho vyžitia? Keď to zoberiete z tej opačnej stránky. Keď sa z akéhokoľvek dôvodu, ja neviem, zruší také alebo onaké zariadenie? Nie som ja obmedzený vo svojich kultúrnych právach? Keď som predtým to zariadenie mohol užívať? Len kvôli tomu, že existuje napríklad dôvod finančný? Veď práve do toho by malo vstúpiť to ministerstvo kultúry nejakým riešením. Veď tu ide o to otvoriť dialóg v tomto zmysle. O nič, skutočne, o nič iného. Ešte raz, pani poslankyňa, aj sme o tom hovorili mimo tohto mikrofónu, naozaj sa nebránime akejkoľvek novelizácii novely, akémukoľvek spresneniu, akémukoľvek spresneniu toho, čo ako sme chceli povedať. Pán poslanec Berényi, ja som nehovoril o regionálnej samospráve, že ma nekalé praktiky, toto ako odo mňa nikto nepočul, to je ako trošku prekrútené a myslím si, že o tom tu nehovoril nikto. Len je tu istá skúsenosť, čím chudobnejší kraj, tým väčšie problémy a tým väčšie nebezpečenstvo, že sa jednoducho istých vecí budeme zbavovať za lacné peniaze. A sú to často veci, ktorých sa zbavíme nevratne. No pán Kubovič opäť tu hovoril o istých veciach, ktoré nie sú pravdivé. Samozrejme, že táto novela je konzultovaná s ministerstvom kultúry. Ja som na to ministerstvo kultúry chodil aj za pána ministra kultúry Chmela, aj za pána ministra kultúry Tótha a chodím na to ministerstvo aj teraz. Viete, kedy som na to ministerstvo jedine nechodil? Keď bol minister kultúry pán minister kultúry Kňažko, ale o tom by som radšej nehovoril, aké to bolo ministerstvo kultúry. A skutočne vy ste tu často spomínali isté politikum. To politikum za vlády vášho ministra kultúry tu prevládalo, tak ako nikdy dovtedy a už nikdy potom. Žiadny minister po roku 1989 nepriniesol také politikum do kultúry ako minister kultúry Kňažko. Váš minister kultúry. Taká je pravda. Behom 24 hodín bolo odvolaných bez udania dôvodu 60 generálnych riaditeľov. Povestná veta pána ministra kultúry vtedy znela: „Nie, neodvolal som niektorých generálnych riaditeľov, odvolal som všetkých.“ No bolo to veľmi vtipné, samozrejme. Čiže taká je pravda. Ako netvárme sa, že sme svätí za dedinou, tu skutočne bol problém vo vtedajšom ministerstve kultúry a odvtedy sa začala jeho politizácia. A potom, chvalabohu, už teraz je situácia úplne iná, máte pocit, že dnešné ministerstvo kultúry je spolitizované? Máte pocit, že je tu nejaká výmena kádrov? Máte pocit, že sa vymieňali nejakí riaditelia z politických dôvodov? (Reakcia z pléna.) No ak máte takéto, ak máte takéto skúsenosti, tak, prosím, povedzte ich aj z akých dôvodov, hej, ak skutočne máte o tom skúsenosť, lebo, viete, vykrikovať áno je veľmi jednoduché. Povedzte dôvody. Povedzte konkrétne dôvody u ktorých konkrétnych ľudí, pani poslankyňa Vášáryová. Dobre. Nebudem ďalej zdržovať v rámci tejto rozpravy. Na záver. Skutočne budem veľmi rád, ak bude táto novela schválená do druhého čítania a v druhom čítaní dáme, dáte isté spresňujúce návrhy toho, čo chceme my traja predkladatelia povedať, a ja vám garantujem skutočne, že tu politikum nikto nemá na mysli. My chceme skutočne v tejto veci hovoriť len a len o kultúrnych pamiatkach, ako ich čo najbezpečnejšie uchovať pre ďalšie generácie. Ďakujem za pozornosť.